Առաջին համաշխարհային պատերազմի հերոսների հուշարձան (Ազով)

Առաջին համաշխարհային պատերազմի հերոսների հուշարձան (), Ռուսական կայսերական բանակի՝ Առաջին համաշխարհային պատերազմին մասնակցած զինվորներին և սպաներին նվիրված կոթողներից մեկը ՌԴ Ռոստովի մարզի Ազով քաղաքում։ Տեղադրվել է 2014 թվականին։ Գտնվում է Պետրովսկի բուլվարում, քաղաքային կենտրոնական հիվանդանոցի շենքի մոտ։

Պատմություն 
Առաջին համաշխարհային պատերազմի (1914-1918) մարտերում Դոնի երկրամասից մասնակցել է մոտ 125 հազար կազակ, վաթսուն հեծելագունդ, երեսուներեք հեծելազորային մարտկոց, վեց պլաստունյան գումարտակ, հինգ պահեստային զորագունդ, երեք պահեստային մարտկոց և ավելի քան ութսուն առանձին հատուկ հարյուրյակ։ Դոնցիները մասնակցել են ռազմական գործողությունների մեծամասնությանը։

2014 թվականին Ռուսաստանում նշվել է Առաջին համաշխարհային պատերազմը սկսվելու 100-ամյակը։ Ռուսաստանը պատերազմին մասնակցել է Անտանտի կողմից, նրա բանակը ռազմական գործողությունները վարել է Արևելյան ճակատում։ Ռուսաստանի նախագահ Վլադիմիր Պուտինը 2012 թվականի հունիսի 27-ին, պատասխանելով սենատոր Անատոլի Լիսիցինի հարցին, բոլշևիկյան ղեկավարությանը մեղադրել է Ռուսաստանի՝ Առաջին համաշխարհային պատերազմը տանուլ տալու մեջ։ Նախագահը Ռուսաստանի պարտությունն անվանել է եզակի. «Մեր երկիրը պարտվեց այս պատերազմում պարտված կողմին»:

Պատերազմի սկսվելու 100-ամյակը երկրում արթնացրեց նրա հերոսների հիշատակը հուշարձանի տեսքով հավերժացնելու հասարակական հետաքրքրություն։

Նկարագրություն 
Ազով քաղաքում հուշարձան ստեղծելու աշխատանքը սկսվեց 2012 թվականին։ Հուշարձանը ձուլում էին 2014 թվականի փետրվարից։ Հուշարձանը պատկերում է կանգնած կազակի, որը ռուս զինվորների հերոսական արժանիքների խորհրդանիշն է, իսկ նրա հետևում Գեորգիևյան խաչն է։ Կազակի աջ ձեռքում սուր է, ձախում` դրա պատյանը։ Կազակի տխուր կեցվածքը համապատասխանում է Առաջին համաշխարհային պատերազմի արդյունքներին։ Հուշարձանը տեղադրվել է գրանիտե պատվանդանին։ Քանդակագործն է Ա. Մ. Դեմենտևը։

Կազակի քանդակի բարձրությունը երկու մետրից քիչ ավելի է, այն պատրաստված է բրոնզից։ Երեքմետրանոց Գեորգիևյան խաչը պատրաստված է բրոնզից և արույրից։ Պատվանդանի համար գրանիտը բերվել է Կարելիայից և Ուկրաինայից։ Հուշարձանը ստեղծվել է Ազովի բնակիչների միջոցներով։

Բացում 
Հուշարձանի բացումը տեղի է ունեցել 2014 թվականի հուլիսի 30-ին։ Օծումն անցկացրել է Սուրբ Երրորդության տաճարի վանահայր Սերգին։

Այլ արձաններ 
Բացի Ազովից, «մոռացված պատերազմի» հերոսների հուշարձաններ տեղադրվել են Ռոստովի մարզի Դոնի Ռոստով, Շախտի, Նովոչերկասկ, Բատայսկ և այլ բնակավայրերում։

Աղբյուրներ 
 Завадская, А. За веру, царя и Отечество /А. Завадская //Азовская неделя. – 2014. – 7 августа. – С.5.
 В Азове открыли памятник героям Первой мировой войны
 Памятник казакам-героям Первой мировой войны открыт в Азове

Ծանոթագրություններ 

Առաջին համաշխարհային պատերազմի հուշարձաններ
Հուշարձաններ այբբենական կարգով
Ազովի հուշարձաններ